Απόφαση της Επιτροπής της 22ας Δεκεμβρίου 2003 για τροποποίηση της απόφασης 2002/657/ΕΚ όσον αφορά τον καθορισμό των ελάχιστων απαιτούμενων ορίων επίδοσης (MRPL) για ορισμένα κατάλοιπα σε τρόφιμα ζωικής προέλευσης [κοινοποιηθείσα υπό τον αριθμό Ε(2003) 4961] (Κείμενο που παρουσιάζει ενδιαφέρον για τον ΕΟΧ) (2004/25/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 96/23/ΕΚ του Συμβουλίου, της 29ης Απριλίου 1996, περί της λήψης μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και κατάργησης των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το δεύτερο εδάφιο του άρθρου 15 παράγραφος 1, Εκτιμώντας τα ακόλουθα: (1) Η παρουσία καταλοίπων σε προϊόντα ζωικής προέλευσης είναι ένα ζήτημα που αφορά τη δημόσια υγεία. Η απόφαση 2002/657/ΕΚ της Επιτροπής, της 12ης Αυγούστου 2002, για την εφαρμογή της οδηγίας 96/23/ΕΚ του Συμβουλίου σχετικά με την επίδοση των αναλυτικών μεθόδων και την ερμηνεία των αποτελεσμάτων(3), όπως αυτή τροποποιήθηκε από την απόφαση 2003/181/ΕΚ(4), προβλέπει διαδικασία για τον σταδιακό καθορισμό των ελάχιστων απαιτούμενων ορίων επίδοσης (MRPL) των μεθόδων ανάλυσης που χρησιμοποιούνται για την ανίχνευση των ουσιών εκείνων η χρήση των οποίων δεν έχει επιτραπεί ή απαγορεύεται ρητώς στην Κοινότητα. (2) Ως επακόλουθο της ανίχνευσης καταλοίπων του πρασίνου του μαλαχίτη, ουσίας φαρμακολογικά ενεργού της οποίας η χρήση στα κτηνιατρικά φάρμακα για ζώα που χρησιμοποιούνται για την παραγωγή τροφίμων δεν επιτρέπεται στην Κοινότητα, καθώς και καταλοίπων του μεταβολίτη του, πρασίνου του λευκομαλαχίτη, σε προϊόντα υδατοκαλλιέργειας, το επίπεδο που θα οριστεί όσον αφορά το εναρμονισμένο MRPL για την εν λόγω ουσία έχει συμφωνηθεί κατόπιν διαβούλευσης με τα κοινοτικά εργαστήρια αναφοράς, τα εθνικά εργαστήρια αναφοράς και τα κράτη μέλη. (3) Είναι ανάγκη να προβλεφθούν εναρμονισμένα επίπεδα για τον έλεγχο αυτής της ουσίας ώστε να εξασφαλιστεί το ίδιο επίπεδο προστασίας του καταναλωτή σε ολόκληρη την Κοινότητα. (4) Η απόφαση 2002/657/ΕΚ πρέπει συνεπώς να τροποποιηθεί ανάλογα. (5) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2002/657/ΕΚ τροποποιείται ως εξής: 1. Το άρθρο 4 αντικαθίσταται από τα ακόλουθα: "Άρθρο 4 Τα κράτη μέλη εξασφαλίζουν ότι οι μέθοδοι ανάλυσης που χρησιμοποιούνται για την ανίχνευση των ουσιών που ακολουθούν συμμορφώνονται με τα ελάχιστα απαιτούμενα όρια επίδοσης (MRPL) τα οποία καθορίζονται στο παράρτημα II, ως προς τις μήτρες που αναφέρονται στο εν λόγω παράρτημα: α) χλωραμφενικόλη· β) μεταβολίτες νιτροφουρανίων· γ) μεδροξυπρογεστερόνη· δ) πράσινο του μαλαχίτη." 2. Το παράρτημα II της απόφασης 2002/657/ΕΚ τροποποιείται όπως καθορίζεται στο παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 22 Δεκεμβρίου 2003.

[Source: multi_eurlex | Tokens: 2752]